作者:裴度
標題:春池泛舟聯句
內容:鳳池新雨後，池上好風光。——劉禹錫取酒愁春盡，留賓喜日長。——裴度柳絲迎畫舸，水鏡寫雕樑，——崔群潭洞迷仙府，煙霞認醉鄉。——賈餗鶯聲隨笑語，竹色入壺觴。——張籍晚景含澄澈，時芳得豔陽。——劉禹錫飛鳧拂輕浪，綠柳暗回塘。——裴度逸韻追安石，高居勝闢強。——崔群杯停新令舉，詩動彩箋忙。——賈餗顧謂同來客，歡遊不可忘。——張籍